Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda mutumina bena Lomo
3:1-31
-
“Nzambi amueneke muena bulelela” (1-8)
-
Bena Yuda ne bena Greke bonso muinshi mua mpekatu (9-20)
-
Buakane ku diambuluisha dia ditabuja (21-31)
3 Nunku nku tshinyi kudi muena Yuda mupitshile bakuabu, anyi buimpe bua ditengudibua budi ku tshinyi?
2 Mu mishindu yonso, nku malu a bungi. Tshia kumpala, bavua babapeshe mêyi a tshijila a Nzambi.+
3 Kadi netuambe tshinyi? Bikala bamue bavua bapange ditabuja, dipanga diabu dia ditabuja nedivuije lulamatu lua Nzambi patupu anyi?
4 Nansha kakese! Kadi Nzambi amueneke muena bulelela,+ nansha mudi muntu yonso mua kumueneka muena dishima,+ anu bu mudibu bafunde ne: “Nunku ulejibue muakane ku mêyi ebe ne utshimune padibu bakulumbuluisha.”+
5 Kadi bikala dipanga buakane dietu diteka buakane bua Nzambi kumpala, netuambe tshinyi? Nzambi udi ulua kayi muakane padiye uleja tshiji tshiende tshikole anyi? (Ndi ngakula ne miaku ya bantu.)
6 Nansha kakese! Bikalabi nanku, mmunyi mualumbuluisha Nzambi buloba?+
7 Kadi bikala dishima dianyi dimueneshisha bulelela bua Nzambi bikole menemene bua butumbi buende, bua tshinyi badi bandumbuluisha kabidi bu muenji wa mpekatu?
8 Bua tshinyi kubenga kuamba anu bu mudi bamue batushiminyina, bamba mutudi tuamba ne: “Tuenzayi malu mabi bua malu mimpe alue”? Dilumbuluisha dia bantu abu didi mu diumvuangana ne buakane.+
9 Netuambe tshinyi kabidi? Tudi bapite bakuabu anyi? Nansha kakese! Bualu tukadi bambe ne: bena Yuda ne bena Greke badi bonso ku bukokeshi bua mpekatu;+
10 anu bu mudibu bafunde ne: “Kakuena muntu udi muakane, nansha umue;+
11 kakuena muntu udi ne lungenyi lutue nansha lukese; kakuena muntu udi ukeba Nzambi to.
12 Bantu bonso mbapambuke, buonso buabu mbalue bantu tshianana; kakuena muntu udi wenzelangana malu mimpe, kenaku nansha umue to.”+
13 “Muminu wabu ndukita ludi buashi; mbashime ne ndimi yabu.”+ “Lulengu lua nyoka wa ditshiula ludi munda mua mishiku yabu.”+
14 “Mukana muabu mmuwule tente ne milawu ne mêyi a bululu.”+
15 “Makasa abu adi aya lukasa bua kuela mashi panshi.”+
16 “Dibutuka ne dikenga bidi mu njila yabu,
17 ne ki mbamanye njila wa ditalala to.”+
18 “Kakuena ditshina dia Nzambi ku mêsu kuabu to.”+
19 Mpindieu tudi bamanye ne: malu onso adi Mikenji yamba, idi yambila bantu badi muinshi mua Mikenji, bua kupuwisha mukana muonso ne bua buloba buonso buikale bukumbanyine dinyoka dia Nzambi.+
20 Ke bualu kayi kakuena muntu wabadibua muakane kumpala kuende bua dienza malu adi mikenji ilomba,+ bualu dimanya dijalame dia mpekatu didi difumina ku mikenji.+
21 Kadi mpindieu buakane bua Nzambi mbumueneshibue kakuyi bualu bua mikenji,+ anu mudi Mikenji ne Baprofete bimanyisha,+
22 bushuwa, buakane bua Nzambi ku diambuluisha dia ditabuja mu Yezu Kristo bua bantu bonso badi ne ditabuja. Bualu kakuena dishilangana to.+
23 Bualu bantu bonso mbenze mpekatu ne kabena bafika ku butumbi bua Nzambi,+
24 ne mbienze anu bu dipa dia tshianana+ padibu babadibua bakane ku ngasa wende+ ku dilekeledibua ku diambuluisha dia tshia kupikulangana natshi tshivua Kristo Yezu mufile.+
25 Nzambi wakamufila bu mulambu wa kulengejangana nawu ne Nzambi+ ku diambuluisha dia ditabuja mu mashi ende.+ Wakenza nanku bua kuleja buakane buende, bualu Nzambi mu lutulu luende uvua ubuikidila bantu mpekatu ivua mienzeke kale.
26 Wakenza nanku bua kuleja buakane buende+ mu tshikondo etshi, bua ikale muakane nansha padiye ubala muntu udi witabuja Yezu ne: mmuakane.+
27 Nunku bualu bua kuditumbishila budi penyi? Kabuena ne muaba to. Mbua mikenji kayi? Mbua mikenji ya bidi bantu benza anyi?+ Nansha kakese, kadi mbua mikenji ya ditabuja.
28 Bualu tudi tumona ne: muntu udi ubadibua muakane bua ditabuja, ki mbua dienza malu adi mikenji ilomba to.+
29 Peshi Nzambi udi anu Nzambi wa bena Yuda anyi?+ Kena kabidi Nzambi wa bantu ba bisamba bikuabu anyi?+ Bushuwa, udi Nzambi wa bantu ba bisamba bikuabu kabidi.+
30 Bu mudi Nzambi muikale umue,+ neabale bantu badi batengula bakane+ bua bualu bua ditabuja ne bantu badi kabayi batengula bakane+ ku diambuluisha dia ditabuja diabu.
31 Nunku tudi tushipa mikenji ku diambuluisha dia ditabuja dietu anyi? Nansha kakese! Kadi tudi tuimanyina mikenji.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Lomo 3
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn lua_Latn unk unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn lua_Latn lua_Latn lua_Latn eng_Latn